*Matcha* ehk rohelise tee pulber
Hästi vispeldatud *matcha*-tee on kreemine ja õhuline nii maitselt kui ka tekstuurilt
***Matcha*** (jaapani keeles 抹茶) on varjutatud rohelise tee lehtedest jahvatatud pulber, mida kasutatakse traditsioonilise jaapani teejoogi valmistamiseks. Võrreldes tavalise rohelise tee pulbriga teeb *matcha* pulbri eriliseks see, et *matcha* pulbri jaoks kasvatatud rohelise tee taimed varjutatakse enne korjet. Kõrge kvaliteediga *matcha* pulbri tarbeks varjutatakse taimed otsese päikesevalguse eest isegi kuni 4–5 nädalaks. Pikk varjutusaeg pärsib teetaimede kasvu, ent annab *matcha* pulbrile hea maitse, kirka värvuse ja suure L-teaniini sisalduse. Teelehed korjatakse kas käsitsi või masinaga, seejärel aurutatakse ja kuivatatakse spetsiaalsetes ahjudes. Lehtedelt eemaldatakse varreosad ning jahvatatakse siis peeneks pulbriks.

Omadused
--------

### Antioksüdandid

*Matcha* pulbris on rohkelt antioksüdante. Antioksüdandid on toitained ja ensüümid, mis võitlevad UV-kiirguse negatiivse mõju vastu ning kaitsevad haiguste eest. Ühes tassis *matcha* tees on viis korda rohkem antioksüdante kui üheski teises toiduaines.[*viide?*]

### L-teaniin

*Matcha*'s sisalduv kofeiin toimib koostöös aminohappe L-teaniiniga, mis tagab kuni kuuetunnise energialaengu ilma selliste kõrvaltoimeteta nagu ärevus ja kofeiinivärinad.[*viide?*]

Lisaks energia saamisele võib *matcha*'t juua ka rahustaval eesmärgil. Üle tuhande aasta on Hiina taoistid ja Jaapani buda mungad kasutanud *matcha* rohelist teed meditatsiooniks ning puhkamiseks, samal ajal virgel olles. L-teaniin on ideaalne kontsentreerumiseks ja meditatsiooniks.[*viide?*]

L-teaniini kõrvaltoimeks on ka dopamiini ja serotoniini tootmine. Need kaks ainet parandavad tuju, mälu ja aitavad keskenduda.[*viide?*]

### Klorofüll

*Matcha* tee joomist on seostatud ka ainevahetuse kiirenemisega ning *matcha* aitab kehal neli korda kiiremini rasvu põletada. Erinevalt enamikust kaalulangetusviisidest ei ole *matcha*'l tuvastatud mitte ühtegi klassikalist kõrvaltoimet (nt südametöö kiirenemist ega vererõhu kõrgenemist).[*viide?*]

*Matcha* aitab keha jääkidest puhastada. Kolm nädalat enne *matcha* teelehtede korjamist kaetakse need päikesevalguse eest. See põhjustab taimes klorofülli suurenenud tootmise, mis annab teele erkrohelise värvuse.[*viide?*]

### A- ja C-vitamiin, raud, kaltsium, magneesium

*Matcha* tugevdab organismi immuunsüsteemi ning toimib antibiootiliste omadustega tänu A- ja C-vitamiini, raua- ja kaltsiumisisaldusele.[*viide?*]

Kasutamine
----------

### Traditsiooniline

*Matcha*-teed valmistatakse kas kangema (濃茶 *koicha*) või lahjema teejoogina (薄茶 *usucha*). Teed valmistatakse teetassis (茶碗 *chawan*), mis enne pulbri lisamist soojendatakse kuuma veega, seejärel kuivatatakse. Spetsiaalse bambuslusikaga (茶杓 *chashaku*) asetatakse tassi kaks (*usucha*-tee) kuni neli (*koicha*) grammi *matcha*' pulbrit. *Matcha* *usucha* tee tegemiseks valatakse pulbrile esmalt 20 ml kuuma (70-80 kraadist) vett. Bambusvispli (茶筅 *chasen*) abiga segatakse see ühtlaseks pastaks. Seejärel lisatakse 60 ml kuuma vett ning teejook vahustatakse vispli abiga hästi kreemiseks ja õhuliseks joogiks. *Matcha* kõrvale pakutakse traditsioonilisi miniatuurseid maiustusi (和菓子 *wagashi*). 

### Muud kasutusviisid

*Matcha*-pulbrit kasutatakse ka küpsetistes, smuutides, piimajookides (*matcha latte*).[*viide?*]

Ajalugu
-------

Esimene teade tee joomisest Jaapanis oli 9. sajandil, kui buda munk serveeris teed Saga keisrile. Sellele järgnes tee populaarsus ülikute seas. 12. sajandil jõudis Jaapanisse teevalmistamise viis nimega *tencha*. See kujutas endast kuuma vee valamist tassi, milles oli jahvatatud roheline tee, mis seejärel õrnalt vahule klopiti. Mungakloostrid hakkasid seda teed kasutama rituaalides ning sellest arenes edasi teetseremoonia, mis sai Jaapani kultuuri osaks.[*viide?*]

Kvaliteediklassid
-----------------

Oma kodumaal Jaapanis ei ole *matcha*-pulbril ametlikke kvaliteediklasse. Kvaliteeti hinnatakse muu hulgas järgmiste omaduste järgi: 

* Maitse. Kõrge kvaliteediga *matcha'- pulbril on palju erinevaid maitsenüansse, sh rohelise tee värskust, magusust, soolakat* umami*'t, kerget mõrksust. Hea kvaliteediga* matcha *pulbri maitses puudub ebameeldiv mõrksus, hapukus ja kootavustunne suus. Kõrge kvaliteediga pulbrist valmistatud tee puhul jääb suhu meeldiv järelmaitse. Madala kvaliteediga pulbrist valmistatud tee maitse on mõru ja tekitab suus hapukat kootavustunnet. Mida kõrgem kvaliteet, seda rohkem on tee järelmaitses tunda umamit ja magusust. Maitsepalett on tasakaalus ja see tekitab suus külluslikkuse tunde. Hea maitse ja värvuse tagab muu hulgas nii pikaajaline teelehtede varjutamine, lehtede töötlus ja jahvatus. [*viide?*]*
* Tekstuur. Hea kvaliteediga *matcha*-pulber on hästi peene jahvatusega, selles on vähe teralisust ja see vahustub veega vispeldades kiiresti. Traditsiooniline teelehtede jahvatamine toimub kiviveskitega, mis annavad aeglase jahvatuse teel tulemuseks väga peene pulbri. Aeglane jahvatus tagab, et teelehed ei kuumene üle ega kaota seetõttu oma kvaliteedis. Odavama hinnaga pulbrid on reeglina jahvatatud tänapäevaste masinatega, mis suudavad kiiresti suuri koguseid töödelda. [*viide?*]

* Värvus. *Matcha*-pulber on roheline, ent värviskaala võib olla nii kollakast tuhmist värvusest kirka ja/või sügavrohelise värvuseni. Kollakas-tuhm pulber viitab pulbri madalale kvaliteedile, kirgas roheline värvus on seevastu märk heast kvaliteedist. *Matcha*-pulbri värvus, aga ka aroom ja maitse degradeerub kokkupuutel hapnikuga. Seetõttu on oluline *matcha*-purk pärast igat kasutust kiirelt õhukindlalt sulgeda.

Kõrge kvaliteediga pulbreid kasutatakse peamiselt tee valmistamiseks. Madalama kvaliteediga pulbreid seevastu küpsetistes, jookides jms. Väljaspool Jaapanit on *matcha* sageli liigitatud tseremoniaalklassi (tee joomiseks) ja kulinaaria klassi (küpsetistesse lisamiseks) pulbriks.

Viited
------

1. ↑  "Mis on matcha pulber?". *matchamurai.ee*. 17.11.2021. Originaali arhiivikoopia seisuga 21.03.2018. Vaadatud 25.10.2022.`{{netiviide}}`: CS1 hooldus: robot: algse URL-i olek teadmata (link)
2. ↑  "Kuidas teha matcha teed". *matchamurai.ee*. 15.12.2021. Originaali arhiivikoopia seisuga 25.10.2022. Vaadatud 25.10.2022.
3. ↑  "Mis on ja kust pärineb matcha roheline tee?". *Matcha tee - I Love Matcha*. 21. jaanuar 2021. Vaadatud 30. jaanuaril 2024.
4. ↑  "Mis on matcha pulber". *matchamurai.ee*. 17.11.2021. Vaadatud 25.10.2022.

|  |  |
| --- | --- |
|  | Pildid, videod ja helifailid Commonsis: **Matcha** |